Tisztelt Szülők!

Az alábbiakban az intézményünk 9. és 11. évfolyamos tanulóit érintő**Külföldi Nyelvtanulási Programmal** kapcsolatos információkról tájékoztatjuk Önöket.

A programra a 2019.októberi igényfelméréskor az érintett 210 tanuló közül 137 tanuló jelezte részvételi szándékát. A jelentkezők mindegyike a csoportos kiutazást választotta. A szervezés jelenlegi szakaszában a programban részt venni kívánó 73 tanulót 4 csoportba osztottuk (Málta,UK, Ausztria). Az iskola minden csoporthoz tud kísérőtanárt/tanárokat biztosítani, tehát minden jelentkező diák eljut a választott célországba.

A **csoportos**kiutazás szervezése.

A nyelviskolák kiválasztásánál az alábbi szempontokat vettük figyelembe:

1) Az első és legfontosabb szempont a megbízható képzőintézmények kiválasztása volt. A sokéves együttműködés a nagy tapasztalattal rendelkező nyelviskolákkal reményeink szerint kellő garanciát biztosít arra, hogy iskolánk tanulói színvonalas programban vegyenek részt.

2) Minden csoport esetében ragaszkodtunk a kollégiumi elhelyezéshez, hogy az órák befejezése után a tanulók együtt lehessenek. Így könnyebb a kísérő tanárokkal tartaniuk a kapcsolatot.

3) Ideális helyszíneket igyekeztünk választani a tanulók igényei alapján, többségében azonos korcsoportú tanulókat tettünk egy csoportba.

Január elejéna gyerekek, személyes tájékoztatás alkalmával, megismerték a végleges csoportbeosztásukat, a nyelvi kurzus időpontját és helyszínét. A részvételi szándék megerősítése és az adatok egyeztetése céljából bekértük a tanulók születési anyakönyvi kivonatait.

A külföldi partnerintézményektől az elmúlt hetekben megkaptuk a választott nyelviskoláktól a befogadó-nyilatkozatokat. Az intézményi pályázat benyújtásához szükségünk lesz még **Szülői nyilatkozatokra** (kiskorú esetén a születési anyakönyvben szereplő két szülőnek kell aláírni – bizonyos esetekben dokumentumos igazolás szükséges – a kiutazás időpontjában nagykorú tanulók esetén egy szülő aláírása szükséges az anyagi felelősségvállaláshoz), **ennek végleges formája azonban még nem áll az iskolák rendelkezésére**. A csoportos repülőjegyek és vonatjegyek foglalására és a csoportos biztosításkötésre a pályázatok elbírálása után, február végén, március elején kerül sor. **Kérjük, szíveskedjenek ellenőrizni, hogy a gyerekek rendelkeznek-e a kiutazáskor is érvényes úti okmánnyal!**

**A „konzuliszolgalat.kormany.hu” oldalon hasznos utazási tanácsok találhatóak minden érintett országra vonatkozóan, ajánlott tanulmányozni!**

Szülői tájékoztatóra **várhatóan a február második hetében** tartandó szülői értekezleteken kerül sor. A rendelkezésünkre álló információkat, ígéretünk szerint, rendszeresen megosztjuk Önökkel. Addig is látogassák a Tempus Közalapítványnak a Külföldi Nyelvtanulási Programra készített honlapját ([www.knyp.hu](http://www.knyp.hu)).

Türelmüket és bizalmukat köszönjük! Felmerülő kérdéseikkel forduljanak a csoportokat vezető Kollégákhoz (+36 48 479153)!

Üdvözlettel,

Arany László

idegen nyelvi munkaközösség vezetője

Koós Lászlóné

igazgatóhelyettes